Dis ’n splinternuwe jaar propvol hoop en avontuur! Al is jy tans platsak, is dit nooit té vroeg om jou volgende vakansie te beplan of ’n nuwe emmerskoplysie op te stel nie. Maar waar sal jy gaan kerjakker? Om jou weer aan ons land se droombestemmings te herinner, het LekkeSlaap ’n handjievol tydlose treffers opgespoor waarin Suid-Afrika se mees unieke streke in ons mooie Moedertaal besing word. Boonop vertel ons jou meer oor elke streek sodat jy óók die nuwe jaar sing-sing kan begin!
As die stilte roep, ontsnap na die Karoo en kliek op die skakels om verblyf op die dorpies hierbo te bespreek.
Eindelose grasvlaktes, kameelperde wat aan hoë takke knibbel en boeretroos langs die kampvuur ─ dis daar doer in die Bosveld! Dié besonderse streek beslaan die grootste deel van Limpopo en ook ’n gedeelte van Noordwes. Dit word omring deur majestueuse bergreekse ─ die Magaliesberge in die suide, Drakensberge in die ooste, Soutpansberge in die noorde en die Waterberge reg in die middel. Die droë winters laat die veld vaal wat dit makliker maak om wild te gewaar en minder muskiete versteur jou nagrus. Hiér sal jy soggens met vrolike voëlgesang ontwaak en snags die koning van die bosveld hoor brul.
Daar is heelwat lirieke wat na die Bosveld verwys, maar die gedig Bosveldnagte deur Daleen Enslin is absoluut gepas:
Reënboogagtige sonsondergange oor die Atlantiese Oseaan, smullekker seekos en hartsmense ─ dis wat jy aan die Weskus kry! Dié kusstreek strek min of meer vanaf Melkbosstrand tot by Nuwerus al langs die N7. Kom verkwik jou siel met vars seelug, pak ’n staproete aan, verlustig jou in die plattelandse leefstyl en ja, jy kán in die koue water rondplas!